## Til (elevar trinn/fag/skole)

# Smartare bruk av energi der du bor

Norge består av 357 kommunar. Kommunane er forskjellige. Nokre ligg ved kysten, andre i innlandet og nokre på fjellet. Nokre av kommunane er store, og nokre er små. Nokre har mange innbyggarar, andre få. Samtidig har alle kommunane til felles at dei treng energi for å løyse ulike oppgåver. For eksempel trengst det energi for å bygge og bruke bygningar, for å produsere mat, for å halde fabrikkar i gang og for å frakte varer og folk dit dei skal.

Fornybar Norge er ein organisasjon som jobbar for at meir av energien vi bruker skal vere fornybar. Fornybar energi er energi som kjem frå kjelder som ikkje blir brukt opp, for eksempel vatn, vind og sol. Offshore Norge er ein organisasjon for selskap som jobbar med å hente ut olje og gass. Både Fornybar Norge og Offshore Norge jobbar for at vi skal klare å endre måtane vi skaffar og bruker energi på, slik at vi gjer mindre skade på klima og miljø, men samtidig tar vare på arbeidsplassar og inntekter. Vi ønsker innspel frå dykk som skal leve i framtida: Kva tiltak bør vi satse på for å lykkast med dette i kommunen der de bor?

## Vi ønsker at de skal:

1. finne ut kva oppgåver i kommunen dykkar som krev mest energi, og kvar den energien som brukast kjem frå
2. velje ei av desse oppgåvene som de undersøker nærare. Ein del av undersøkinga bør vere å samle inn informasjon i felt (det vil seie der oppgåva blir utført) eller frå personar knytte til oppgåva.
3. bruke resultata frå undersøkingane dykkar til å foreslå tiltak som kan:
	* minske behovet for energi i den oppgåva de har undersøkt, og/eller
	* bidra til at meir av energien som brukast for å løyse oppgåva kjem frå energikjelder som er fornybare

Det må vere både naturfagleg og teknologisk mogleg å gjennomføre det de foreslår. I tillegg må de vurdere korleis det vil påverke arbeidsplassar og natur.

Frist for å sende inn forslaget dykkar er 15. mai 2025. Vi ser fram til å sjå løysingane dykkar på oppdraget og til å kåre vinnaren av *Årets løysing* skoleåret 2024/25. Takk for at de bidrar i dette viktige arbeidet, og lykke til!

Med vennleg helsing

Målfrid Rønnevik Brynhild Totland

